આઇડિયા તો ઘણા આવે, પરંતુ સાચો પડકાર એને અમલમાં મૂકવાનો હોય છે. અવકાશની યાત્રા અને જો વિમાનમાં અધરસ્તે બળતણ પૂરું થાય તો શું હોનારત સર્જાય એ બધાને જ ખબર છે. એથી સૌથી મોટો પડકાર એની બનાવટનો હતો. SI-2 વિમાનમાં ચાર સ્વિસ એન્જિનનો ઉપયોગ થયો છે. આ ક્રાન્તિકારી સિંગલ-સીટર વિમાનની પાંખો ૭૨ મીટર લાંબી એટલે કે બોઇંગ વિમાન (પૅસેન્જર વિમાન)ની પાંખ કરતાં પણ લાંબી છે. એના પર ૧૭ હજાર સૌરકોષો છે. પાંખનું વજન ૨૩૦૦ કિલોગ્રામ એટલે કે એક કાર જેટલું હોય છે. આ વિમાન કલાકના પચાસથી સો કિલોમીટરની ઝડપે ઊડે છે. ઓછામાં ઓછો અવાજ કરતું આ વિમાન કાર્બન ફાઇબરથી બનેલું હોવાને કારણે એ વજનમાં પણ અત્યંત હળવું છે. આ વિમાનની બનાવટે આજ સુધી બનેલા વિમાનના આઠેક વિક્રમો તોડ્યા છે.